Die huidige bril waarmee lidmate na die Belydenis van Belhar kyk, word grootliks bepaal deur die geskiedenis en die interpretasie wat die betrokke lidmaat aan die boodskap oor die Bybel en geloof heg. Die veranderde wêreld binne die NG Kerk begelei gelowiges om self te sien hoe God met elkeen van ons in die moderne wêreld praat. Lidmate se reaksie toon dat daar twee kampe bestaan, naamlik: missionêre isolasie of missionêre aanvaarding. In hierdie proses besef gelowiges egter nie dat die Belydenis van Belhar die enigste en eerste belydenisskrif van die NG Kerkfamilie is wat tans die sondigheid in die mensgemaakte strukture van ons samelewing aanspreek nie. Al die ander fokus op die individu.